CELEX: 32017R0787
Language: mt
Date: 2017-05-08 00:00:00
Title: Regolament ta' Implimentazzjoni tal-Kummissjoni (UE) 2017/787 tat-8 ta' Mejju 2017 li jistabbilixxi d-daqs minimu ta' referenza għall-konservazzjoni tal-paġella ħamra fil-Grigal tal-Oċean Atlantiku

9.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 119/4
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/787
   tat-8 ta' Mejju 2017
   li jistabbilixxi d-daqs minimu ta' referenza għall-konservazzjoni tal-paġella ħamra fil-Grigal tal-Oċean Atlantiku
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 850/98 tat-30 ta' Marzu 1998 dwar il-konservazzjoni ta' riżorsi tas-sajd permezz ta' miżuri tekniċi għall-protezzjoni ta' żgħar ta' organiżmi tal-baħar (1), u b'mod partikolari l-Artikolu 45(1) tiegħu,
   Billi:
   
               (1)
            
            
               Ir-Regolament (UE) Nru 1380/2013 tal-Parlament Ewropew u tal-Kunsill (2) li jistabbilixxi miżuri għall-konservazzjoni u l-isfruttar sostenibbli tar-riżorsi bijoloġiċi tal-baħar, inklużi, fost l-oħrajn, id-daqsijiet minimi ta' referenza għall-konservazzjoni, iddefinit bħala d-daqs ta' speċi akkwatika ħajja tal-baħar, b'kont meħud tal-maturità, li taħtu japplikaw restrizzjonijiet u inċentivi li jkollhom l-għan li jevitaw il-qbid permezz ta' attività tas-sajd.
            
         
               (2)
            
            
               Skont l-Artikolu 2(2) tar-Regolament (UE) Nru 1380/2013, il-Politika Komuni tas-Sajd għandha tapplika l-approċċ prekawzjonarju għall-ġestjoni tas-sajd, u għandha tfittex li tiżgura li l-isfruttament ta' riżorsi bijoloġiċi ħajjin tal-baħar jirripristina l-popolazzjonijiet tal-ispeċijiet mistada u żżommhom f'livelli ogħla minn dawk li jistgħu jipproduċu r-rendiment massimu sostenibbli.
            
         
               (3)
            
            
               L-Artikolu 45(1) tar-Regolament (KE) Nru 850/98 jistipula li, meta l-konservazzjoni tal-istokkijiet ta' organiżmi tal-baħar titlob azzjoni immedjata, il-Kummissjoni tista', flimkien ma' jew b'deroga minn dak ir-Regolament, tadotta kull miżura meħtieġa. L-Anness XII tal-istess Regolament jistipula daqsijiet minimi ta' referenza għall-konservazzjoni tal-organiżmi tal-baħar. Bħalissa dan l-Anness ma jipprovdix għal daqs minimu ta' referenza għall-konservazzjoni tal-paġella ħamra (Pagellus bogaraveo).
            
         
               (4)
            
            
               Il-paġella ħamra hija speċi tal-baħar fond li tinsab fil-Grigal tal-Atlantiku, li tikber bil-mod, timmatura tard, tgħix fit-tul, bi produttività baxxa u li hija vulnerabbli għall-isfruttament. Dejta minn ħut itteggjat turi li l-paġella ħamra hija mqassma fuq erja kbira. Tinsab fil-Baħar Mediterran u wkoll fl-Oċean Atlantiku. Għal raġunijiet bijoloġiċi u ta' ġestjoni, il-Kunsill Internazzjonali għall-Esplorazzjoni tal-Baħar (ICES) iqis li fil-Grigal tal-Atlantiku, hemm tliet komponenti differenti ta' din il-popolazzjoni, jiġifieri: a) fis-subżoni VI, VII, u VIII tal-ICES; b) fis-subżona IX tal-ICES u f'żoni li jmissu magħha, u c) fis-subżona X tal-ICES (l-Azores).
            
         
               (5)
            
            
               Skont l-aħħar parir tal-ICES minn Ġunju 2016 għall-paġella ħamra (minn hawn' il quddiem l-aħħar parir tal-ICES) (3) fis-subżoni VI, VII u VIII tal-ICES, l-istokk huwa serjament eżawrit u għall-ewwel darba, huwa rakkomandat li l-qabdiet totali permissibbli (TAC) jiġu stabbiliti għal żero. L-ICES indika li l-qbid tal-paġella ħamra fis-subżoni VI, VII u VIII tal-ICES huwa f'1-2 % tal-livelli storiċi tas-sittinijiet u s-sebgħinijiet. Barra minn hekk, fuq il-bażi tas-sejbiet ta' tliet studji li saru fuq it-tkarkir tal-qiegħ fi Franza, Spanja u l-Irlanda biex jiġi ssorveljat dan is-sajd, l-ICES jirrapporta li din l-ispeċi rari tinqabad matul dan l-istħarriġ xjentifiku, u dan issaħħaħ il-valutazzjoni li l-bijomassa tal-istokk riproduttiva hija f'livell baxx ħafna. Għalhekk, l-ICES jirrakkomanda li jnaqqas il-mortalità bil-mezzi kollha biex l-istokk jitħalla jerġa' jinbena. (3) Barra minn hekk, l-ICES jenfasizza l-importanza li jiġu implimentati b'urġenza miżuri ta' ġestjoni li jipproteġu l-individwi żgħar, speċjalment billi jiġi stabbilit daqs minimu ta' ħatt l-art sabiex jiġi evitat il-qbid ta' ħut żgħir.
            
         
               (6)
            
            
               Skont l-aħħar parir tal-ICES għall-paġella ħamra fis-Subżona IX tal-ICES huwa rrakkomandat li l-qabdiet jonqsu bi 13 % fl-2017 u b' 14 % oħra fl-2018 (4). L-ICES tqis li l-qabdiet baqgħu f'livell ferm aktar baxx mit-TAC fl-2009 u niżlu minn 718 tunnellata fl-2009 għal 152 tunnellata fl-2015 (5). L-ICES jiddikjara wkoll li d-distribuzzjoni tal-istokk tmur lil hinn mis-subżona IX u l-istatistika tal-qbid mhix kompluta.
            
         
               (7)
            
            
               Skont l-aħħar parir tal-ICES għall-paġella ħamra fis-Subżona IX tal-ICES huwa rrakkomandat li l-qabdiet jonqsu bi 12 % fl-2017 u bi 12 % oħra fl-2018. Fis-subżona X tal-ICES, il-qabdiet tal-paġella ħamra kienu jammontaw għal madwar żewġ terzi tal-livell fl-2009 u tas-snin ta' qabel. F'April 2015 il-Kumitat Xjentifiku, Tekniku u Ekonomiku għas-Sajd (STECF) innota li kemm il-qabdiet kif ukoll il-qabdiet għal kull unità ta' sforz bdew jonqsu f'dawn l-aħħar snin, li jimplika li l-bijomassa tal-paġella ħamra li tista' tiġi mistada wkoll qed tonqos. Dan ifisser li l-miżuri attwali fis-seħħ ma kinux effettivi biżżejjed biex jevitaw tali tnaqqis.
            
         
               (8)
            
            
               L-ICES jirrakkomanda l-istabbiliment ta' pjan ta' ġestjoni li jkopri ż-żona ta' distribuzzjoni kollha kemm hi, li tinkludi ż-żoni tas-CECAF (il-Kumitat tas-Sajd għall-Atlantiku Ċentrali tal-Lvant) biswit u wkoll dawk tal-GFCM (il-Kummissjoni Ġenerali għas-Sajd fil-Mediterran), speċjalment meta wieħed iqis li qabdiet kbar li jittieħdu mill-istokk taż-żona IX iseħħu f'żoni fil-qrib li mhumiex irregolati mit-TAC attwali u fejn l-informazzjoni hi nieqsa. L-ICES jirrakkomanda li jiġu implimentati miżuri ta' ġestjoni li jassiguraw sfruttament bilanċjat bejn ħut ta' età żgħira u ħut aktar matur — li jista' jinkiseb billi jiġi stabbilit daqs minimu tal-ħatt l-art.
            
         
               (9)
            
            
               L-iżviluppi reċenti msemmija hawn fuq juru li l-isfruttament qawwi tal-paġella ħamra minħabba s-sajd żejjed u nuqqas ta' miżuri ta' ġestjoni tajbin biżżejjed wasslu biex l-istokk fis-subżoni ICES VI, VII u VIII tal-ICES jiġi serjament eżawrit u dan wassal għal tnaqqis tal-istokk għal livelli baxxi fis-subżoni IX u X tal-ICES.
            
         
               (10)
            
            
               Fid-dawl ta' dan kollu, jeżistu indikazzjonijiet ċari li l-istokkijiet ta' paġella ħamra fil-Grigal tal-Atlantiku huma sfruttati ż-żejjed u soġġetti għal riskju ta' kollass fiż-żoni kollha fejn jinsabu, jekk ma tittieħed l-ebda azzjoni immedjata biex jiġu protetti ż-żgħar.
            
         
               (11)
            
            
               Il-mezzi użati s'issa mill-Unjoni sabiex titnaqqas il-mortalità tal-paġell jinkludu l-applikazzjoni ta' TACs mill-2003, kif ukoll l-introduzzjoni ta' daqs minimu ta' referenza għall-konservazzjoni ta' 33 cm għall-Mediterran permezz tar-Regolament tal-Kunsill (KE) 1967/2006 (6) dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran abbażi tal-parir xjentifiku (7). Ir-Regolament (KE) Nru 850/98, li jistabbilixxi daqsijiet minimi ta' referenza għall-konservazzjoni għal ċerti organiżmi tal-baħar f'żoni oħra inkluż l-Atlantiku, bħalissa ma jipprovdi l-ebda daqs minimu għall-paġella ħamra tal-Atlantiku.
            
         
               (12)
            
            
               Skont il-parir xjentifiku, il-paġella ħamra tal-Atlantiku timmatura bejn 33 u 36 cm fiż-żoni VI, VII, VIII, IX u X. Fil-valutazzjoni tal-proprozjonalità tal-miżuri, u b'mod partikolari biex jiġi deċiż jekk daqs minimu ta' 33 cm għandux japplika għall-istokk, il-Kummissjoni eżaminat il-pariri xjentifiċi u qieset il-ħtieġa għal koerenza mal-Politika Komuni tas-Sajd u l-għan li jiġi eliminat gradwalment l-iskartar tal-ħut. Il-parir xjentifiku juri li b'tul ta' 33 cm, 75 % tal- paġella ħamra maskili u 25 % tal- paġella ħamra femminili jilħqu l-maturità tagħhom (8). Għalhekk 33 cm huwa d-daqs fejn il paġella ħamra tkun tista' tirriproduċi u żżid l-istokk. Barra minn hekk l-iffissar ta' daqs minimu ta' 36 cm se jwassal għal rimi tal- paġella ħamra u għalhekk ma jkunx koerenti mal-għan li gradwalment jiġi eliminat l-iskartar tal-ħut.
            
         
               (13)
            
            
               Barra minn hekk id-daqs minimu ta' 33 cm għall-paġella ħamra japplika attwalment fil-Mediterran. Billi l-paġella ħamra hija mqassma bejn il-Mediterran u l-Grigal tal-Atlantiku, biex il-miżuri jkunu effettivi, huwa meħtieġ li jingħata l-istess livell ta' protezzjoni lil kull żona fejn jinsabu l-istokkijiet diversi. Dan għandu wkoll jevita li jsir rappurtar ħażin. L-awtorizzazzjoni tal-qbid u l-ħatt l-art ta' paġella ħamra iżgħar minn daqs ta' 33 cm jkollha effett negattiv fuq il-kapaċità ta' riproduzzjoni tal-ispeċi u b'hekk tikkawża theddida serja għall-konservazzjoni tal-istokkijiet tal-Grigal tal-Atlantiku.
            
         
               (14)
            
            
               Il-miżuri stipulati f'dan ir-Regolament huma marbuta mal-konservazzjoni ta' stokkijiet ta' ħut li jistgħu jiġu eżawriti. Għandhom l-għan li jiġi evitat l-isfruttament żejjed ta' stokkijiet tal-paġella ħamra u għall-bini mill-ġdid ta' dawk l-istokkijiet għal limiti bijoloġiċi sikuri. L-iffissar ta' daqs minimu ta' 33 cm għal dawk l-istokkijiet japplika b'mod ugwali għal prodotti tal-Unjoni kif ukoll għal dawk importati, irrispettivament mill-oriġini tagħhom. Barra minn hekk, il-miżuri jkunu effettivi flimkien ma' miżuri ta' konservazzjoni tal-Unjoni maħsuba biex jindirizzaw tħassib simili, inkluż ir-Regolament tal-Kunsill (UE) Nru 1367/2014 (9).
            
         
               (15)
            
            
               Il-miżuri previsti f'dan ir-Regolament huma skont l-opinjoni tal-Kumitat dwar is-Sajd u l-Akkwakultura,
            
         ADOTTAT DAN IR-REGOLAMENT:
   Artikolu 1
   Għall-finijiet tar-Regolament (KE) Nru 850/98 u flimkien mal-Anness XII tiegħu, id-daqs minimu ta' referenza ta' 33 cm għandu japplika għall-paġella ħamra (Pagellus bogaraveo) fir-Reġjuni 1–5, kif definit fl-Artikolu 2 ta' dak ir-Regolament.
   Artikolu 2
   Qabel tmiem l-2018, il-Kummissjoni għandha tanalizza jekk il-miżuri mdaħħlin b'dan ir-Regolament ikunux għadhom meħtieġa jew le.
   Artikolu 3
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f' Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Mejju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 125, 27.4.1998, p. 1.
   
      (2)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
   
      (3)  Il-parir tal-ICES tat-3 ta' Ġunju 2016, 9.3.43 paġella ħamra fis-subżoni 6, 7 u 8.
   
      (4)  Il-parir tal-ICES tat-3 ta' Ġunju 2016, 9.3.41 paġella ħamra fis-subżona 9.
   
      (5)  ICES WGDEEP Report 2016, paġna 535.
   
      (6)  Ir-Regolament tal-Kunsill (KE) Nru 1967/2006 tal-21 ta' Diċembru 2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran u li jemenda r-Regolament (KE) Nru 2847/93 u r-Regolament (KE) Nru 973/2001 u jħassar ir-Regolament (KE) Nru 1626/94 (ĠU L 409, 30.12.2006, p. 11).
   
      (7)  SEC(2202) 888 finali, (Brussell, 16.8.2002) Rapport tal-Grupp ta' Ħidma ad hoc dwar l-evalwazzjoni tal-pjanijiet ta' rkupru ta' Andalucia u Sqallija u d-dokument SEC (2004) 772, paġna 406).
   
      (8)  Ir-rapport tal-STECF, 16–09 — Red seabream_JRC101980, Minimum conservation size for Red Seabream (Pagellus bogaraveo) paġna 9, paragrafi 5, 6 u 7.
   
      (9)  Ir-Regolament tal-Kunsill (UE) Nru 1367/2014 tal-15 ta' Diċembru 2014 li jiffissa għall-2015 u l-2016 l-opportunitajiet tas-sajd għall-bastimenti tal-Unjoni għal ċerti stokkijiet ta' ħut tal-baħar fond (ĠU L 366, 20.12.2014, p. 1).